ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

Ո Ր Ո Շ Ո Ւ Մ

2020 թվականի № - Ն

ՊԵՏՈՒԹՅԱՆ ԿԱՐԻՔՆԵՐԻ ԱՊԱՀՈՎՄԱՆ ՆՊԱՏԱԿՈՎ ՁԵՌՔ ԲԵՐՎՈՂ ԷՆԵՐԳԱՍՊԱՌՈՂ ԱՐՏԱԴՐԱՆՔՆԵՐԻ ԷՆԵՐԳԵՏԻԿ ԲՆՈՒԹԱԳՐԵՐԻ ՊԱՐՏԱԴԻՐ ՊԱՀԱՆՋՆԵՐՆ ՈՒ ԽՄԲԵՐԻ ՑԱՆԿԸ ՀԱՍՏԱՏԵԼՈՒ ՄԱՍԻՆ

Հիմք ընդունելով «Էներգախնայողության և վերականգնվող էներգետիկայի մասին» Հայաստանի Հանրապետության օրենքի 8-րդ հոդվածի 3-րդ մասը, ինչպես նաև «Գնումների մասին» Հայաստանի Հանրապետության օրենքի 13-րդ հոդվածի 4-րդ և 5-րդ մասերը՝ Հայաստանի Հանրապետության կառավարությունը որոշում է.

1. Հաստատել՝ պետության կարիքների ապահովման նպատակով ձեռք բերվող էներգասպառող արտադրանքների էներգետիկ բնութագրերի պարտադիր պահանջներն ու խմբերի ցանկը, համաձայն հավելվածի:

 2. Հայաստանի Հանրապետության ֆինանսների նախարարին՝ սույն որոշման հրապարակմանը հաջորդող մեկամսյա ժամկետում ապահովել սույն որոշման առաջին կետով սահմանված պահանջների վերաբերյալ պետական գնումների գործընթացի մասնակիցների իրազեկումը:

 3. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված

ՀՀ կառավարության 2020 թվականի

-ի № -որոշման

**Պետության կարիքների ապահովման նպատակով ձեռք բերվող Էներգասպառող արտադրանքների էներգետիկ բնութագրերի պարտադիր պահանջներն ու խմբերի ցանկը**

Սույն պահանջները տարածվում են պետական գնումների գործընթացի այն մասնակիցների վրա, որոնք «Գնումների մասին» ՀՀ օրենքի 2-րդ Հոդվածի 1-ին կետի համաձայն համարվում են պատվիրատու:

Էներգաարդյունավետության պահանջները սահմանվում են էներգասպառող հետևյալ սարքերի և սարքվածքների (այսուհետ՝ արտադրանք) խմբերի համար, որոնք ձեռք են բերվում պետական կարիքների ապահովման նպատակով.

**1. Ընդհանուր լուսավորության սարքեր (սարքվածքներ) և լամպեր,**

1) Ընդհանուր լուսավորության սարքերին (սարքվածքներին) և լամպերին ներկայացվող էներգաարդյունավետության պահանջներ:

ա. Տերմիններ և արտահայտություններ

 գործարկող – կարգավորող սարք, ԳԿՍ՝ սարքվածք, որը միացվում է էլեկտրական ցանցի ու լամպի միջև և իրականացնում է լամպի գործարկումը և աշխատանքային ռեժիմի պահպանումը,

լուսատվություն, ηլ, լմ/Վտ՝ լույսի աղբյուրի ճառագայթած լուսահոսքի և օգտագործվող հզորության հարաբերությունը, ηլ = Φ / P, որտեղ՝ Φ – լույսի աղբյուրի ճառագայթած լուսային հոսքն է, P – նրա հզորությունը, ընդ որում՝ ներառյալ ԳԿՍ-ների և այլ լրացուցիչ սարքերի ազդեցությունը,

գունափոխանցման գործակից՝ դիտարկման միևնույն պայմաններում հետազննվող և ստանդարտ լույսի աղբյուրներով լուսավորված գունավոր օբյեկտի տեսողական ընկալման համապատասխանության չափը,

 բ. լուսավորման սարքերի (սարքվածքների) և լամպերի խմբերի էներգաարդյունավետության նվազագույն պահանջները տրված են աղյուսակ 1-ում:

Աղյուսակ 1. ընդհանուր լուսավորության սարքերին (սարքվածքներին) և լամպերին ներկայացվող պահանջներ

|  |  |  |  |  |  |  |
| --- | --- | --- | --- | --- | --- | --- |
| Հ/Հ | Խմբի անվանումը | Սարքի անվանական հզորությունը, Վտ | Լուսատվությունը, լմ/Վտ | Հզորության գործակիցը, cosφ | Գունափոխանցման գործակիցը, Ra, % | Ծառայության ժամկետը, ժամ |
| 1 | Լուսավորման սարքեր և լամպեր (ներառյալ ներկառուցված ԳԿՍ-ով կամ սնման աղբյուրով), որոնք օգտագործվում են ներքին լուսավորման նպատակներով | 2 ≤ P < 20 | ≥ 80 | > 0,5 | ≥ 80 | ≥ 20000 |
| 2 | Լուսավորման սարքեր և լամպեր (ներառյալ ներկառուցված ԳԿՍ-ով կամ սնման աղբյուրով), որոնք օգտագործվում են արտաքին լուսավորման նպատակներով | 2 ≤ P < 20 | ≥ 100 | > 0,5 | ≥ 70 | ≥ 20000 |
| 3 | Լուսավորման սարքեր (ներառյալ ներկառուցված ԳԿՍ-ով կամ սնման աղբյուրով), որոնք օգտագործվում են ներքին լուսավորման նպատակներով  | P ≥ 20 | ≥ 90 | > 0,9 | ≥ 80 | ≥ 30000 |
| 4 | Լուսավորման սարքեր (ներառյալ ներկառուցված ԳԿՍ-ով կամ սնման աղբյուրով), որոնք օգտագործվում են արտաքին լուսավորման նպատակներով | P ≥ 20 | ≥ 110 | > 0,9 | ≥ 70 | ≥ 30000 |
| 5 | Լամպեր (առանց ներկառուցված ԳԿՍ-ի կամ սնման աղբյուրի) E14, E27, G13, G5 կոթառներով | 2 ≤ P ≤ 60 | ≥ 75 | Չի նորմավորվում | ≥ 80 | ≥ 20000 |
| 6 | Լամպեր (առանց ներկառուցված ԳԿՍ-ի կամ սնման աղբյուրի) E27, E40, R7s կոթառներով | P ≥ 60 | ≥ 80 | Չի նորմավորվում | ≥ 20 | ≥ 20000 |

**2. Մոնոսպլիտ օդորակման համակարգեր,**

1) Օդորակիչներին ներկայացվող էներգաարդյունավետության պահանջները:

Սույն պահանջները տարածվում են պետական կարիքների համար ձեռք բերվող, սառեցման և/կամ տաքացման ռեժիմում մինչև 12 կՎտ սառեցման ռեժիմի անվանական հզորությամբ օդորակիչների վրա, բացառությամբ՝

- այն մոնոսպլիտ օդորակման համակարգերի, որոնցում գոլորշացուցչի և/կամ կոմպրեսորի կողմից որպես ջերմափոխանակման միջավայր չի օգտագործվում օդը,

 - մոնոսպլիտ օդորակման համակարգերի, որոնք աշխատում են էլեկտրաէներգիայից բացի էներգիայի այլ աղբյուրներով:

- անցուղային ներքին բլոկով մոնոսպլիտ օդորակման համակարգերի:

ա. Տերմիններ և հասկացություններ

- սեզոնային էներգաարդյունավետություն հովացման ռեժիմում (SEER)՝ ողջ հովացման սեզոնում օդորակիչի հովացման բնութագրական միջին կշռային օգտակար գործողության գործակիցը, որը հավասար է հովացման համար օգտագործվող էտալոնային տարեկան էներգիայի և տարեկան՝ չափագրման արդյունքներով հովացման համար սպառած էլեկտրաէներգիայի հարաբերությանը,

 - սեզոնային էներգաարդյունավետություն ջերմային ռեժիմում (SCOP)՝ ամբողջ ջեռուցման սեզոնում օդորակիչի ջեռուցման բնութագրական միջին կշռային օգտակար գործողության գործակիցը, որը հավասար է ջեռուցման համար օգտագործվող էտալոնային տարեկան էներգիայի և տարեկան՝ չափագրման արդյունքներով ջեռուցման համար սպառած էլեկտրաէներգիայի հարաբերությանը:

բ. Մոնոսպլիտ համակարգերի օդորակիչների ապրանքատեսակների խմբերին ներկայացվող էներգաարդյունավետության նվազագույն պահանջները տրված են աղյուսակ 2- ում.

Աղյուսակ 2. Օդորակիչների խմբերի էներգաարդյունավետության ցուցանիշները

|  |  |  |  |
| --- | --- | --- | --- |
| Խմբի անվանումը | Սառեցման հզորությունը, կՎտ | Սեզոնային էներգաարդյունավետությունը (SEER) սառեցման ռեժիմում | Սեզոնային էներգաարդյունավետությունը (SCOP) տաքացման ռեժիմում |
| Օդի լավորակման մոնո սպլիտ համակարգեր | մինչև 12 | ոչ պակաս 5.6 | ոչ պակաս 4 |